《畏雨不出简张端袤昆仲符伯筹诸兄》
宋代·刘宰

我居市北子市南，中间万口喧春蚕。
子来自南我自北，缭绕东西厌匍匐。
块坐不言中有得，谷鸟一声惊昼息。
翻然却念友多闻，独有君家好弟昆。
啸轩团团朝至昏，古往今来入付论。
举来握手眇乾坤，一鼓平沙万马奔。
隔墙更唤符夫子，青眼相看忘汝尔。
金丸屡堕铜壶冰，欲竟书囊了无底。
不辞勇往问荀陈，修竹亭前一欠伸。
朝来好语闻行人，老龙驾雨上天津。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。